Германският национален отбор е един от най-успешните футболни национални отбори на света със спечелените общо четири Световни първенства (1954, 1974, 1990 и 2014) и три Европейски първенства (1972, 1980 и 1996). Тимът също така завършва на второ място на Европейски първенства три пъти (1976, 1992 и 2008), четири пъти на Световни първенства (1966, 1982, 1986 и 2002), както и четири пъти на трето място на Световни първенства (1934, 1970, 2006 и 2010). С достигнатите осем финала и тринадесет полуфинала на Световни първенства и шест финала и девет полуфинала на Европейски първенства, Германският национален отбор по футбол е абсолютен рекордьор по тези показатели. Източна Германия печели Олимпийското злато през 1976 година. Германия е единствената страна, която има спечелени Световни първенства по футбол, както при мъжете така и при жените, а след Купата на конфедерациите през 2017 се превръща в една от четирите нации (заедно с Бразилия, Аржентина и Франция), които са спечелили всички старши международни турнири: Световната купа на ФИФА, Купата на Конфедерациите и съответният континентален турнир. В краят на Световното първенство по футбол 2014, Германия получава най-високият ELO рейтинг в историята с рекордните 2200 точки. Също така Германия е единственият европейски национален отбор, който печели Световно първенство в една от двете Америки. Германия е единствената европейска нация, която се е класирала на всяко Световно първенство, за което е подала заявка за участие, с изключение на Световно първенство по футбол 1950, когато е извадена от състезанието заради ролята си във Втората световна война. Настоящият старши треньор на отбора е Йоахим Льов.